כמה זכיינים של מותג TNT, מבית רשת האופנה הוניגמן שקרסה, מנסים למנוע את חיסולה של הרשת ומנהלים מגעים לרכישת המותג ופעילות של כמה מהחנויות – כך נודע ל"כלכליסט".
הוניגמן נקלעה לחובות בהיקף 233 מיליון שקל, והנאמנים הצליחו עד כה למכור רק את מותג בגדי הילדים, הוניגמן קידס, לבצלאל בן שלום הבעלים של רשת KIWI. זאת תמורת סכום זניח 3.25 מיליון שקל ועוד 3 מיליון שקל עבור המלאי. הנאמנים הם עו"ד קרן רייכבך סגל, רו"ח בעז גזית ועו"ד פיני יניב.
על פי ההערכה, אם לא יימצא עד אז רוכש לשאר פעילות הרשת, הסניפים ייסגרו וכל העובדים יפוטרו. את המצב הזה מנסים כמה זכיינים של הרשת למנוע, במטרה לשמר את פרנסתם ומקום עבודתם.
לפי גורם המקורב לנאמנים, לפני כשבוע פנו אליהם קבוצת הזכיינים והביעו עניין בגיבוש מתווה שיאפשר להם לרכוש את המותג ומספר חנויות. יחד עם זאת עדיין לא ברור האם הזכיינים מעוניינים רק במספר סניפים בודד או שיבצעו רכישה יותר נרחבת.
עוד נודע ל"כלכליסט" כי כמה זכיינים נוספים של TNT מנהלים מגעים גם מול רשת האופנה "יפו תל אביב" שנקלעה אף היא להקפאת הליכים יום לפני הוניגמן, והציעו לשמש כזכיינים של רשת זו. מגעים אלו אף הם טרם הבשילו.
קיווי מיוצגת בידי עו"ד אמיר פלמר.